בס"ד

אדוני היושב ראש, מכובדי שר הבריאות, כנסת נכבדה.

ידידי, חה"כ בצלאל סמוטריץ', יו"ר הציונות הדתית, מסר כי רצה לכבד אותי בנוכחותו, אך הדבר נבצר ממנו, היות והוא מלווה עגונה בדיון בבית הדין.

מכובדיי,

עם ישראל הוא עם עתיק יומין.

היהדות הינה עתיקת יומין.

זכותנו על א"י – ארץ הקודש - הינה עתיקת יומין.

השפה העברית – לשון הקודש - הינה עתיקת יומין.

יצאנו לדרך ארוכה לפני למעלה משלושת אלפים ושבע מאות שנה, בהענותו של אברהם אבינו לקריאת לך לך, בהופעת אישיות החסד שלו הקוראת בשם ד', במסירות נפשו של יצחק אבינו לעשות רצון בוראו, ובהקמת בית ישראל על ידי יעקב אבינו.

ירדנו לשעבוד מצרים, ניצרפנו בכור הברזל, ויצאנו לאור הגאולה בהנהגתו של משה רבנו איש האלוקים.

קיבלנו תורה בהר סיני, תורה שגילתה בעולם את רצון ד' ואת החכמה האלוקית.

הקמנו משכן על פי הציווי האלוקי, וזכינו להשראת שכינה במעשי ידינו.

זכינו לרשת את ארצנו, זו שבורא עולם ייעד אותה לנו ואותנו אליה.

הוקמה מלכות בית דוד. נבנה בית המקדש הראשון על ידי שלמה המלך.

'ומפני חטאינו גלינו מארצנו', נחרב בית המקדש ויצאנו לגלות בבל.

אחרי שבעים שנה פקד ד' את עמו בהצהרת כורש. שבנו לארץ והקמנו את בית המקדש השני, אך מפני שנאת חינם והמחלוקת שבתוכנו חרב גם בית זה, והוגלינו שוב, הפעם על ידי מלכות רומי הרשעה.

בגלות זו 'נפזרו עצמינו לפי שאול', שתינו את כוס התרעלה עד תומה, ועברנו ייסורים נוראיים עד לשואה הנוראה והניסיון להכחידנו מגוי, שלא ייזכר, חלילה, שם ישראל עוד.

אך הבוחר בעמו ישראל לא עזב חסדו מאיתנו, ולפני למעלה ממאתיים שנה, החל עם ישראל להתעורר לשוב לציון. מראשית עליית תלמידי הגר"א, עבור בתנועה הציונית דרך קיבוץ הגלויות מארבע קצוות תבל, עד לאותו יום מופלא ה' באייר תש"ח, יום הכרזת עצמאותה של מדינת ישראל, או אם תרצו, יום תחילת חזרתנו לעצמיותנו.

רק תשע עשרה שנים עברו, וזכינו בכ"ח באייר תשכ"ז גם לפלא שחרורם של חבלי ארצנו, יהודה, שומרון, סיני, רמת הגולן, ומעל כולם ירושלים עיר עוז לנו ומקום המקדש בית חיינו.

תשע עשרה שנים נוספות עברו, וזכינו בר"ח אדר ראשון תשמ"ו לשחרורו של אסיר ציון נתן אנטולי שרנסקי ועלייתו לארץ, מה שמסמל את קיבוץ הגלויות המופלא שמעבר למסך הברזל של בריה"מ לשעבר, אותו מסך ברזל שקרס סופית כ 3 שנים מאוחר יותר. זכיתי, אנוכי הדל, ליטול חלק קטן במאבק זה.

אדוני היו"ר. מכבד אותנו בנוכחותו שר הבריאות ח"כ יולי אדלשטיין, אף הוא אסיר ציון לשעבר בבריה"מ.

כבן לאמא שניצלה מתופת השואה, אני מרגיש חוליה, קטנה אמנם, בשרשרת מופלאה זו.

מה ייחד את כל חוליות השרשרת הזו, מאברהם אבינו ועד דורות שיבת ציון הנוכחית, ובהם תלמידי הגר"א, מייסדי התנועה הציונית, אסירי ציון כמו נתן ויולי, וגם חוליות קטנות כמונו? התשובה היא – החלום. חלום כל הדורות.

החלום להקים את הממלכה של העם היהודי בארצו.

חלום חזרתו של עם ישראל אל עצמיותו, אל ארצו, אל שפתו.

חלום המדינה היהודית בארץ ישראל.

על כך חלמו ולחמו כל הדורות כולם. הם לא חלמו על "מדינת כל אזרחיה" ולא על "הדמוקרטיה היחידה במזרח התיכון".

אדוני היו"ר,

תנועת נעם קמה והתייצבה בציבוריות הישראלית לשם שתי מטרות, שהינן שני פנים של אותו מטבע:

מאמץ בלתי פוסק לשמירה על זהותה היהודית של מדינת ישראל וחיזוקה, בפרט בהופעתה של הזהות היהודית בניראות הציבורית, בפרהסיה, מחד, ומאידך,  מאבק חסר פשרות בפוסט-מודרנה ובהנדסת התודעה המאיימות על חרותנו הלאומית ומנסות להשתלט על התודעה הציבורית ועל תודעת היחידים ולשעבד אותן.

ועל כך אני רוצה ברשותכם להרחיב.

בעשרות השנים האחרונות השתלטה על התודעה ועל השיח בעולם המערבי רוח הפוסט-מודרנה.

על פי הרוח החדשה והזרה הזו, אשר יובאה לצערנו גם אלינו, אין אמת ושקר מוחלטים. הכל תלוי בעיני המתבונן, ולכל תרבות הנרטיב הלגיטימי שלה. גם המוסר על פי רוח זו הוא יחסי ותלוי בהקשר, בזמן ובמקום, ולכן אין טוב ואין רע באמת.

התפיסה הזו, רואה את כלל המציאות דרך הפריזמה של אי השוויון שקיים לדעתה בין מדכאים ופריווילגים שכל חפצם הוא להמשיך ולשמר את כוחם, לבין מדוכאים ומוחלשים, שהוסללו למעמדם הנחות.

וכך, במקום לעודד אנשים ממגזרים שונים, לקחת את גורלם בידם ולהתקדם בחייהם על ידי כשרונותיהם ומאמציהם, הפוסט-מודרנה יוצרת מלחמה בלתי פוסקת בין חלקים שונים של החברה האנושית, בדמיון ובהונאה, כאילו כך יופסקו העוולות בעולם.

חלק מהותי במאמץ הפוסט-מודרני מתרכז בשינוי השיח ובהנדסת התודעה על ידי מה שמכונה הפוליטיקלי קורקט. כאן באים לשיאם הארס וההרס שבתפיסה זו, המבקשת על ידי השיח החדש לפרק ולטשטש כל זהות – אישית, משפחתית ולאומית, ובד בבד, הופכת לבלתי לגיטימית בעליל כל דעה אחרת, תוך השתקה, הכפשה ודמוניזציה חריפים.

התופעה הזאת פוגעת אנושות במין האנושי בכלל, אך היא קיבלה גם הופעות מיוחדות במדינת ישראל, מדינתו של העם היהודי. היא מכוונת את חיציה המורעלים כלפי כל מי ומה שמבטא זהות יהודית ולאומית, וכלפי כל מה שמאיים על כפירתה במושגי האמת והשקר, הטוב והרע.

אותו שינוי תודעתי, התנחל וקנה אחיזה ממשית וחזקה במערכות השלטון ובמערכות הציבוריות במדינת ישראל.

הדוגמאות רבות מספור ואמנה רק מקצתן:

* על רקע תכנית העקירה והגירוש של ראש הממשלה דאז, אריאל שרון, התפטרתי לפני כשש עשרה וחצי שנים מתפקידי כמנכ"ל משרד הבינוי והשיכון. באותם הימים הופעלו על ידי ממשלת ישראל והעומד בראשה הינדוס תודעה ושטיפת מח, בניסיון לקבע בתודעת הציבור שתכנית זו תיטיב בצורה משמעותית את ביטחון מדינת ישראל, מעמדה המדיני, כלכלתה ואת המצב הדמוגרפי של העם היהודי בארץ ישראל. במסגרת אותו הינדוס תודעה אף כינו את תכנית העקירה והגירוש בשם המכובס 'תכנית ההתנתקות'.

את התוצאות הרות האסון כולם כבר מבינים.

הלקח שלי מאז – לעולם לא עוד. לא אתן להנדסת התודעה להוביל את מדינת ישראל אל עברי פי פחת.

* נאומו של נשיא המדינה בגבעת חביבה ולאחריו נאום השבטים, בהם הוא קידם ועודד את תכנית 'תקווה ישראלית', המשותפת לבית הנשיא ולארגוני שמאל קיצוניים, שחזונה הוא גיבוש זהות ישראלית משותפת ליהודים וערבים, כולל תמיכה בנישואי תערובת ובהתבוללות במדינת ישראל.

תכנית זו נועדה לטשטש בצורה ברורה את זהותה היהודית של מדינת ישראל, עד כדי מחיקתה.

* העדפה מובהקת בבג"ץ לכל מה שהוא אנטי יהודי, אנטי ציוני ואנטי לאומי, וקידום ערכים פוסט-מודרניים כמו פירוק מבנה המשפחה.
* הכנסה של כל מושגי השיח החדש דרך האקדמיה, ושלילת לגיטימציה מכל מי שמנסה לבטא דעה אחרת.
* הינדוס תודעתי המתרחש ללא הפסק על ידי כלי התקשורת בישראל במטרה לפגוע בלגיטימיות של שלטון הימין והזהות היהודית של המדינה.
* חדירה מסיבית של השפעת עומק ליברלית פרוגרסיבית, של קרנות ומדינות זרות, לתוככי מערכת החינוך הממלכתית.
* שטיפת מוח תודעתית על רוחו של צה"ל ועל מפקדיו, שמחלישה את רוח הלחימה ופוגעת אנושות באמונה בצדקת דרכנו.

אדוני היו"ר,

במציאות זו, שרק מקצתה תיארתי, זהותה היהודית של מדינת ישראל מאויימת ונמצאת בסכנה. גורמים שונים מבקשים לעקור מזהותה של מדינת ישראל ומהמרחב הציבורי כל סממן של יהדות, תוך מגמה ברורה להפיכתה של ישראל למדינת כל אזרחיה.

וכך מונפת לה החרב מעל מעמד הרבנות הראשית, השבת במרחב הציבורי, מערכת הכשרות הממלכתית, הגיור הממלכתי ועוד ועוד.

אנו אומרים בקול ברור וצלול:

* עם ישראל יש רק אחד. האמירה שככל הגויים עם ישראל, זו הנדסת תודעה.
* שבטים בעם ישראל יש שנים עשר שבטי ישורון. נאום השבטים של נשיא המדינה זה הנדסת תודעה.
* יהדות יש רק אחת. האמירה שיש זרמים ביהדות זו הנדסת תודעה.
* ארץ ישראל יש רק אחת ומיועדת על ידי בורא עולם לעם אחד. ההתייחסות לארץ ישראל כ"שטחים כבושים" זו הנדסת תודעה.
* לשון ושפה עברית יש רק אחת. שפה מיגדרית זו הנדסת תודעה.

לשם שמירתה וחיזוקה של הזהות היהודית של המדינה ולשם חשיפת ההשפעות הזרות וההרסניות של הפוסט מודרנה וניטרולן, הכנו תכנית פעולה להקמת רשות ממלכתית שקראנו לה בשם: "מגן העם והזהות היהודית של מדינתו". אנו נניח הצעת חוק בנושא זה בקרוב.

אדוני היו"ר,

שואלים אותי כיצד תפעל נעם את פעולותיה, ותשובתי היא – בנעם ובאהבה.

כותב מרן הרב קוק זצ"ל: "האהבה הגדולה, שאנחנו אוהבים את אומתנו, לא תסמא את עינינו מלבקר את כל מומיה, אבל הננו מוצאים את עצמיותה, גם אחרי הביקורת היותר חפשית, נקיה מכל מום. כולך יפה רעיתי ומום אין בך".

נקודות המוצא שלנו הן האהבה והאמונה

האהבה הגדולה שלנו לעם ישראל ומתוך כך האהבה לכל אחד ואחד מישראל, גם כלפי אלו שטועים בדרכם לפי דעתנו ואמונתנו, וגם כלפי אלו שמחרפים ומגדפים אותנו. אנחנו מלאים אהבה כלפי כולם, כי יודעים אנו שמקור נשמתם אחד הוא, נשמתם חצובה משורש קדושתו של עם ישראל.

והאמונה שלנו בבורא עולם, אשר בחר בנו מכל העמים ונתן לנו את תורתו, שעל פיה אנחנו מכוונים את דרכנו. אמונה בוודאות גאולתם של ישראל שצומחת ועולה, ומתגלה במדינתנו האהובה, שעל דמותה וזהותה נשמור מכל משמר.

"ויהי נעם ד' אלוקינו עלינו, ומעשה ידינו כוננה עלינו ומעשה ידינו כוננהו"